2 vas wat Valke glo met R30 000 probeer omkoop | Netwerk24
Deur Susan Cilliers 15 Julie 2020 16:12
Die man se vermeende medepligtige sal na verwagting Donderdag saam met hom in die landdroshof in Rustenburg verskyn op aanklagte van korrupsie, het kapt. Tlangelani Rikhotso, Valke-woordvoerder in Noordwes, Woensdag gesê.
Die brandstoftenk wat Saterdag gekonfiskeer is.
Die beweerde omkopery hou verband met die inhegtenisneming van twee mans wat die afgelope naweek in Rustenburg betrap is terwyl hulle glo diesel ter waarde van R480 000 uit 'n ondergrondse pyplyn wou steel. Hulle was glo besig om die diesel van onder die grond in 'n brandstoftenk te pomp toe hulle betrap en net daar in hegtenis geneem is.
Die brandstoftenk en ander toerusting is gekonfiskeer. Die twee moes Maandag in die hof verskyn op aanklagte van diefstal en peuter met infrastruktuur, maar die landdroshof in Rustenburg was toe nadat iemand daar positief getoets is vir koronavirus, het Rikhotso gesê.
Hulle sal na verwagting nou Vrydag in die hof verskyn.
'n Pyp wat die vermeende dieseldiewe glo Saterdag gebruik het om diesel van onder die grond in 'n brandstoftenk te tap.
Die twee vermeende omkopers is Dinsdag vasgetrek. Volgens Rikhotso het een van die omkoopverdagtes die ondersoekbeampte in die dieseldiefstalsaak glo genader en hom as die verdagtes se prokureur voorgedoen.
"Hy het die ondersoekbeampte na bewering R30 000 aangebied om toe te sien dat die verdagtes in die dieselsaak op borgtog vrygelaat word, én dat die brandstoftenk waarop beslag gelê is, aan hulle terugbesorg word."
Die Valke het toe 'n lokval gestel. Die verdagtes en die ondersoekbeampte het ooreengekom om mekaar op 'n sekere plek te ontmoet. Die "prokureur" en sy vermeende medepligtige het toe opgedaag met R5 000 as 'n eerste paaiement op die totale omkoopbedrag.